b'\n_START_ARTICLE_\nKo\xc4\x8devska Reka\n_START_SECTION_\nOpis kraja\n_START_PARAGRAPH_\nKo\xc4\x8devska Reka je osrednja vas ob kri\xc5\xbei\xc5\xa1\xc4\x8du poti, sredi gozdnih \xc5\xa1irjav in pa\xc5\xa1nikov Goteni\xc5\xa1ko-re\xc5\xa1ke doline, ob vzno\xc5\xbeju Goteni\xc5\xa1kega Sne\xc5\xbenika (1290 m), in danes \xc5\xa1teje nekaj manj kot 300 prebivalcev. _NEWLINE_Na jugozahodu jo obkro\xc5\xbea Re\xc5\xa1ki potok, ki izvira pod Trnjevo Goro in ponikne jugovzhodno od Ko\xc4\x8devske Reke. Kra\xc5\xa1ki svet v okolici je zelo vrta\xc4\x8dast.\n_START_SECTION_\nZgodovinski oris\n_START_PARAGRAPH_\nNa (\xc5\xa1ir\xc5\xa1em) obmo\xc4\x8dju naj bi se ljudje naseljevali \xc5\xbee pred 3000 leti, kar dokazuje najdeni ostanki \xc4\x8dloveka, katerega so izkopali leta 1924 v Gorenju pri Stari Cerkvi. _NEWLINE_Slovenci so se za\xc4\x8deli naseljevati na \xc4\x8distine ob gozdovih v 13. stoletju. _NEWLINE_V letih 1330-1350 so grofje Ortenbur\xc5\xbeani poselili ko\xc4\x8devsko obmo\xc4\x8dje z nem\xc5\xa1kimi kmeti, predvsem s Tirolske in Koro\xc5\xa1ke. Ko\xc4\x8devarji so se zaradi nacisti\xc4\x8dne propagande in obljub ve\xc4\x8dinoma izselili med II. svetovno vojno, ker je ta del Slovenije pripadel Kraljevini Italiji. V \xc4\x8dasu naselitve ko\xc4\x8devarjev, se je Ko\xc4\x8devska Reka  imenovala Rieg, v ko\xc4\x8devskore\xc5\xa1ki osnovni \xc5\xa1oli pa so do leta 1923 pou\xc4\x8devali le v nem\xc5\xa1kem jeziku. _NEWLINE_Njihove zapu\xc5\xa1\xc4\x8dene hi\xc5\xa1e so po vojni naselili s Slovenci, kasneje pa je bil kraj iz politi\xc4\x8dnih razlogov zaprt, nekaj okoli\xc5\xa1kih vasi (Mokri potok,...) pa izseljenih. _NEWLINE_Leta 1929 je vas skoraj v celoti pogorela in bila nato obnovljena, po vojni pa je bila izpraznjena, po\xc5\xbegana in poru\xc5\xa1ena cerkev. Nova dr\xc5\xbeava je na item gri\xc4\x8du zgradila novo cerkev.\n_START_SECTION_\nKrajevne znamenitosti\n_START_PARAGRAPH_\nKraj je najbolj znan zaradi statusa katerega je imel v \xc4\x8dasu komunizma, ko je bil za javnost zaprt zaradi bli\xc5\xbenjih bunkerjev in drugih voja\xc5\xa1ko-politi\xc4\x8dnih objektov. _NEWLINE__NEWLINE_Sredi vasi je spominski park s kostanjevim drevoredom in najdebelej\xc5\xa1im orehom v Sloveniji z zavidljivo starostjo nad 400 let. V prsni vi\xc5\xa1ini ima obseg 434\xc2\xa0cm, visok je 15 m. Pod orehom je kamnita klop z vklesano letnico 1696. _NEWLINE_Sredi vasi je nova cerkev Sv. Janeza Krstnika, ki je bila zgrajena na mestu, kjer je stala prej\xc5\xa1nja, poru\xc5\xa1ena v letih 1953-54, kot tudi vse druge (26) cerkve tega obmo\xc4\x8dja.  Cerkev je verjetno stala \xc5\xbee v 14. stoletju; leta 1511 jo je poru\xc5\xa1il potres, nato je bila prezidana v obrambno cerkev kot protitur\xc5\xa1ki tabor, leta 1693 pa je zgorela in bila znova postavljena. Imela je razko\xc5\xa1en oltar, delo Fran\xc4\x8di\xc5\xa1ka Duldta in slike, nastale v 19. stoletju. V novi cerkvi je ve\xc4\x8dina opreme delo kiparja Staneta Jarma. Posebnost so barvasta okna._NEWLINE_Pod vasjo te\xc4\x8de ponikalnica Re\xc5\xa1ki potok, katerega zgornji tok je zajezen in tvori umetno jezero. Razpotegnjeno, okoli 2\xc2\xa0km dolgo in ponekod celo do 6m globoko jezero je pomemben habitat za rastline in \xc5\xbeivali ter je skupaj z gozdom okoli jezera razgla\xc5\xa1eno za gozdni rezervat, v katerem med drugim gnezdi tudi za\xc5\xa1\xc4\x8diten orel belorepec in druge redke ptice._NEWLINE_Med znamenitosti kraja lahko \xc5\xa1tejemo tudi izvirno ko\xc4\x8devarsko arhitekturo oz. prepoznavno gradnjo starih hi\xc5\xa1, v bli\xc5\xbenji vasi Novi Lazi pa je tudi ko\xc4\x8devarsko pokopali\xc5\xa1\xc4\x8de. Sosednja vas, Ko\xc4\x8de, je rojstni kraj gospodarstvenika in avtorja znane karte slovenskih de\xc5\xbeel, Petra Kozlerja.'